Madina Mumtoz: O‘ziga bino qo‘ygan insonlarga “allergiyam” kuchli!

“Sug‘diyona” gazetasi xonanda, aktrisa, ikki farzandning onasi, suyukli yor va chaqqon kelin Madina Mumtozga noodatiy savollar bilan murojaat qildi. Bu haqda “Darakchi.uz” xabar bermoqda.

— Hayotda qiyofadoshingiz bo‘lishi mumkinmi?
— Ha! “Zuhram”ni uchratmaganman-u, ammo qaysidir jihatlari, ehtimol tashqi ko‘rinishi, yuz tuzilishi menga o‘xshash bo‘lganlar bor. O‘zim ko‘rganman!
— Opera, jaz, rep — qay bir yo‘nalishda tajriba qilib ko‘rishingiz yoxud duet ijrosi amalga oshishi mumkin?
— Opera yo‘nalishida tajriba qilish niyatim yo‘q emas.
– Tavakkal qilib...
— Menimcha, oila qurayotganimizda, tanlagan yorimizni qanchalik yaxshi bilmaylik, tanimaylik, qaysidir ma’noda tavakkal qilamiz. Menda ham shunday bo‘lgan.
— Kimlarga nisbatan “allergiyangiz” bor?
—O‘ziga bino qo‘ygan, atrofidagi odamlarni qo‘l uchida ko‘rsatadigan insonlarga nisbatan “allergiyam” kuchli!
— Madinaning jahli chiqqanda...
– Qorni ochqagan bo‘ladi. Arzimagan narsaga ham achchig‘im kelishi mumkin, mabodo fikrimni oxiriga yetkazib berishimga qo‘yishmasa, juda qattiq jahl qilaman.
— Qilayotgan ishingizdan uyalasiz, qachonki...
— Yolg‘on aralashgan bo‘lsa... Ertami, kechmi sirim fosh bo‘lishidan cho‘chib, qilayotgan ishimdan uyalaman. Lekin bunaqangi vaziyatlar sira bo‘lmagan. Rostgo‘ylikni qadrlayman!
— Bir marta bo‘lsa ham mushtlashganmisiz?
– Maktab paytlarim dugonalarimning yonini olib, tortishib turar edim. Lekin mushtlashishgacha bormagan.
—Pardozsiz ko‘chaga chiqishingiz mumkinmi?
— Ha va bu holat juda ko‘p takrorlanadi.
—Turmush o‘rtog‘ingizni kutib olishda-chi?
— Ba’zan pardozsiz bo‘lishim mumkin, lekin imkon qadar umr yo‘ldoshimning ishdan qaytishiga yasan-tusan qilvolaman!
— Ijodiy safarga ketayotganingizda o‘zingiz bilan olishingiz shart bo‘lgan uchta buyum?
— Pul, uyali telefonim va uning quvvatlagichi!
— Madina Mumtoz hayotining saundtreki?
— O‘zim ijro qilgan “Baxtli bo‘l” qo‘shig‘i!